Diari Oficial de la Generalitat Valenciana


Sumari del DOGV 3891, del 04-12-2000 (2000/9735)

ORDRE de 27 de novembre de 2000, de la Conselleria de Benestar Social, per la qual es regulen les bases generals per a les convocatòries públiques de concerts per a places assistencials en determinats centres d'atenció i/o prevenció de drogodependències i es realitza, a l'empara d'aquestes, convocatòria pública per al període 2001-2002.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3891

Data del DOGV
:   04-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/9735


Data del document
:   27-11-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * servei social
    * legislació
    * servei sanitari
    * toxicomania

ORDRE de 27 de novembre de 2000, de la Conselleria de Benestar Social, per la qual es regulen les bases generals per a les convocatòries públiques de concerts per a places assistencials en determinats centres d'atenció i/o prevenció de drogodependències i es realitza, a l'empara d'aquestes, convocatòria pública per al període 2001-2002. [2000/X9735]
  
L'article 43 de la Constitució espanyola reconeix el dret a la protecció de la salut, i estableix que correspon als poders públics organitzar i tutelar la salut pública a través de mesures preventives i de les prestacions i dels serveis necessaris.
  
D'altra banda, el nostre Estatut d'Autonomia, en el seu article 31, apartat 24, estableix la competència exclusiva en matèria d'assistència social i, en l'apartat 27, atribueix a la Comunitat Valenciana la responsabilitat en l'àmbit de les institucions públiques de protecció i ajuda d'aquells grups o sectors socials que requereixen especial protecció, tot incloent-hi la creació de centres de prevenció, reinserció i rehabilitació.
  
Dins d'aquest marc legislatiu, la Llei 3/1997, de la Generalitat Valenciana, de 16 de juny, sobre Drogodependències i altres Trastorns Addictius, i la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana, preveuen la possibilitat d'establir concerts entre l'administració de la Generalitat Valenciana i els centres de Serveis d'Atenció i Prevenció de les Drogodependències de naturalesa privada, l'objectiu dels quals és garantir el màxim nivell de qualitat possible en la prestació de serveis d'atenció i prevenció de les drogodependències a la Comunitat Valenciana mitjançant la integració dels esmentats centres en un sistema harmònic, coordinat i integral, a fi de racionalitzar i optimar l'ús dels recursos disponibles; tot això motivat pel fet que aquests centres presten un servei inestimable a la societat, i aquest esforç pot i ha de ser potenciat per l'administració de la Generalitat Valenciana per tal de millorar l'oferta d'atenció als drogodependents, que constitueix un dels eixos principals en els serveis públics de caràcter social que la Generalitat Valenciana té encomanats i dels quals exerceix la competència exclusiva per a la seua regulació.
  
Destaca el caràcter plurianual dels concerts, a fi de possibilitar un marc estable per al finançament dels centres acollits a aquest sistema; finançament que, en l'àmbit de les drogodependències i altres trastorns addictius, i, a fi de materialitzar l'objectiu d'universalitat en l'atenció social, ha d'assumir de manera íntegra la Generalitat Valenciana, tal com es deriva de la Llei 3/1997, de 16 de juny, la qual estableix en el seu article 9.4, com a mesura general en l'assistència i inserció social, estimular la demanda assistencial i el contacte de les persones drogodependents, i d'aquelles que patisquen altres trastorns addictius, amb els dispositius assistencials del sistema, tot garantint l'accés lliure i gratuït a les seues prestacions.
  
Així, mitjançant el Decret 51/1999, de 30 de març, del Govern Valencià, va ser aprovat el Reglament que regula les normes a què s'han de sotmetre els concerts que realitzarà l'administració de la Generalitat Valenciana amb els centres d'iniciativa social de titularitat privada.
  
L'article 13 de l'esmentat Decret, estableix que la Conselleria que exercisca competències en les matèries citades en ell, aprovarà les oportunes bases de les convocatòries públiques de concerts per a places assistencials.
  
Així mateix, la disposició final primera condiciona l'efectivitat dels concerts a la prèvia aprovació de la convocatòria pública mitjançant ordre de la Conselleria, la qual determinarà, d'acord amb allò que s'ha establit en l'article 7 , la fixació del mòdul econòmic que cal pagar a aquests centres, en concepte de contraprestació per la prestació del servei.
  
En virtut d'allò que s'ha exposat, i fent ús de les facultats que confereix l'article 35 de la Llei 5/1983, de 30 de desembre, l'article 47.11 del Decret Legislatiu de 16 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1
  
Establir les bases generals que han de regir les convocatòries de concerts per a places en determinats centres d'atenció i prevenció de drogodependències, i que es detallen en l'annex I.
  
Article 2
  
Convocar, tenint en compte les esmentades bases, la posada a disposició del servei públic, d'aquelles places necessàries en centres de dia i unitats de deshabituació residencial, per al període 2001-2002.
  
Article 3. Presentació de sol·licituds
  
El termini de presentació de sol·licituds serà d'un mes, comptador a partir de l'endemà de la publicació d'aquesta convocatòria en el DOGV.
  
Article 4. Finançament
  
S'estableix com a aportació de la Generalitat Valenciana, en concepte de finançament dels serveis prestats, la següent per cada plaça ocupada, durant l'any 2001:
  
\* Centre de Dia (248 dies): 1.210 PTA/dia. (7,27 euros/dia)
  
\* Unitat Deshabituació
  
Residencial (365 dies): 5.754 PTA/dia. (34,58 euros/dia)
  
Aquest finançament correspon al 100% del cost dels serveis, a fi de materialitzar el principi de gratuïtat de les prestacions assistencials, previst en l'article 9.4, de la Llei 3/1997, de 16 de juny, sobre Drogodependències i altres trastorns addictius.
  
Aquestes quantitats seran actualitzades en més o en menys, tenint com a referència l'Índex General de Preus al Consum de l'exercici anterior, per als anys successius en què estiga vigent el Concert.
  
La quantitat mínima a percebre pels centres en concepte de places desocupades serà del 85% de la quantitat establida per a cada plaça ocupada.
  
Els preus que s'establisquen en els concerts, tant per a places ocupades com per a cada plaça no ocupada comprenen, tots els conceptes que la Conselleria de Benestar Social ha de pagar per cada plaça concertada, i s'entén que s'hi inclou l'IVA i qualsevol altre tribut, taxa o impost.
  
Article 5. Garanties
  
1. D'acord amb allò que s'ha establit en el 5.i), de les bases generals que regeixen les convocatòries de concerts, s'estableix com a garantia provisional per als participants en la convocatòria 2001-2002, la quantia de 25.000 PTA.
  
2. D'acord amb allò que s'ha establit en l'article 15 de les esmentades bases, els titulars de centres que hagen sigut adjudicataris per al període 2001-2002, hauran de constituir una garantia definitiva, per un import equivalent al 0.5% del total del finançament públic previst per a la totalitat del període de vigència del Concert.
  
DISPOSICIONS ADDICIONALS
  
1. Siga qual siga la data d'inici d'efectes de cada Concert, tots aquells que siguen subscrits a l'empara d'aquesta convocatòria, finalitzaran el dia 31 de desembre de 2002, sense perjuí de la seua possible renovació.
  
2. Tots els concerts hauran de fer esment especial de l'import màxim a pagar per la Conselleria de Benestar Social en cada una de les seues anualitats i en la totalitat del període concertat, tant en pessetes com en euros. Amdues unitats de compte hauran, també, de ser emprades en l'expressió dels mòduls unitaris aplicables a cada un dels distints tipus de places concertades.
  
DISPOSICIONS FINALS
  
1. L'eficàcia de la convocatòria regulada en l'article 2 d'aquesta ordre, estarà condicionada a l'existència de crèdit adequat i suficient per a atendre les referides ajudes en els pressupostos de l'exercici 2001. Una vegada hi haja l'esmentat crèdit, mitjançant Resolució d'aquesta Conselleria, s'hi donarà publicitat , tot establint-se el límit màxim de les subvencions en aquesta matèria.
  
2. Es faculta a la Direcció General de Drogodependències i a la Secretaria General, en l'àmbit de les seues competències, perquè dicte totes aquelles instruccions que siguen necessàries per a l'execució i desenvolupament d'aquesta ordre.
  
3. Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 27 de novembre de 2000
  
El conseller de Benestar Social,
  
RAFAEL BLASCO CASTANY
  
ANNEX I
  
Bases generals de les convocatòries de concerts per a places en determinats centres d'atenció i prevenció de les drogodependències
  
Títol I
  
Disposicions generals
  
Article 1. Àmbit i objecte
  
Aquestes bases seran d'aplicació als concerts de places que realitze l'administració de la Generalitat Valenciana amb Centres d'Atenció i Prevenció de les Drogodependències de caràcter privat, acreditats amb caràcter definitiu segons la normativa vigent i situats al territori de la Comunitat Valenciana; constituint l'objecte d'aquests, la posada a disposició de la Conselleria de Benestar Social, i a fi d'atendre la demanda existent a la Comunitat Valenciana, de determinades places corresponents a:
  
\* Centres de Dia, que, en règim d'estada de dia, realitzen tractaments de deshabituació, rehabilitació i reinserció, mitjançant teràpia psicològica, formativa i ocupacional, i promouen la participació activa dels pacients, per un temps determinat, a fi de facilitar la seua incorporació social.
  
\* Unitats de Deshabituació Residencial, que en règim d'internament, realitzen tractaments de deshabituació, rehabilitació i reinserció, mitjançant teràpia farmacològica, psicològica i ocupacional, i promouen la participació activa dels pacients, per un temps determinat, a fi de facilitar la seua incorporació social, quan les condicions biopsicosocials i familiars del pacient ho requereixen.
  
Article 2. Durada
  
Els concerts tindran caràcter plurianual, i la durada d'aquests es determinarà mitjançant convocatòria pública, i no podran excedir de 4 anys, sense perjuí de la seua possible renovació en els termes previstos en aquestes bases.
  
Article 3. Finançament
  
El finançament dels Concerts regulats en aquesta ordre, es consignarà durant el seu període de vigència, en els pressupostos de la Generalitat Valenciana a càrrec del programa corresponent a «Drogodependències i altres Addiccions», mitjançant una línia de subvenció específica en el capítol IV de l'esmentat programa, amb aquesta finalitat i d'acord amb allò que s'ha establit en l'article 47 del text refós de la Llei d'Hisenda Pública Valenciana, haurà de donar-se publicitat als crèdits que van finançar els esmentats concerts.
  
Així mateix, en les corresponents convocatòries públiques es determinaran de manera expressa els mòduls econòmics que seran pagats als titulars dels centres a càrrec del pressupost de la Generalitat Valenciana, per cada tipus de plaça assistencial ocupada. També hauran de concretar l'import de la subvenció corresponent a les places concertades no ocupades.
  
Article 4. Sol·licitants i Requisits
  
D'acord amb allò que s'ha estipulat en els articles 37 i 38 de la Llei 3/1997, sobre Drogodependències i altres Trastorns Addictius, i el Decret 51/1999, de 30 de març, del Govern Valencià, pel qual s'aprova el reglament que regula les normes a què s'han de sotmetre els concerts a realitzar per l'administració de la Generalitat Valenciana amb els centres d'iniciativa social de titularitat privada, podran sol·licitar la subscripció de concerts amb la Generalitat Valenciana aquelles persones físiques o jurídiques, titulars de centres i serveis d'atenció i prevenció de les drogodependències de caràcter privat sempre que complisquen, si més no, els requisits següents :
  
a) Estar legalment constituïda i inscrita en els registres corresponents, així com estar acreditada amb caràcter definitiu per a la prestació de serveis objecte del concert, amb anterioritat a la data de publicació de la corresponent convocatòria en el Diari Oficial de la Generalitat Valenciana.
  
b) Garantir la democràcia interna en la composició i funcionament dels seus òrgans de Govern.
  
c) No trobar-se implicat en cap de les circumstàncies objecte de prohibició de contractar amb les administracions públiques, contingudes en l'article 20 del Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques.
  
d) Tenir experiència en la gestió del corresponent centre, per a la qual cosa, almenys, la quarta part del personal directiu o especialitzat d'atenció directa de la plantilla del centre tindrà una experiència acreditada, com a mínim de dos anys, i la seua relació contractual amb el titular del centre siga de caràcter indefinit.
  
e) Adequació de l'activitat del centre a la normativa i programació efectuada per l'administració.
  
f) Submissió dels seus programes i de la destinació de les quantitats percebudes als òrgans de control i inspecció de l'administració.
  
g) Garantir la qualitat adequada en la prestació dels serveis del concert.
  
h) Ser propietaris dels locals on es trobe situat el centre, o titulars d'un dret d'ús i gaudi sobre ells, en aquest cas hauran d'acreditar que compten amb l'autorització del propietari per a dedicar-lo a la finalitat que s'establisca en el concert.
  
i) No haver-se rescindit un concert d'idèntica naturalesa amb el mateix titular, per causa imputable aquest.
  
Article 5. Documentació que cal aportar
  
A la corresponent sol·licitud, en què haurà de constar el nombre i tipologia de places oferides pel centre, s'haurà d'acompanyar la documentació següent:
  
a) Còpia autenticada o fotocòpia compulsada, si fa el cas, dels estatuts en què haurà de constar explícitament l'àmbit de l'entitat.
  
b) Certificat acreditatiu, si fa el cas, de l'acord adoptat per l'òrgan competent en el que s'autoritze la sol·licitud del concert.
  
c) Relació del grup professional amb què compta el centre, amb descripció del nom i cognoms d'aquests, titulació, funcions que realitzen i la seua relació laboral amb el titular, així com el nombre d'hores diàries de dedicació.
  
d) Testimoni judicial, certificat administratiu o declaració responsable atorgada davant una autoritat administrativa, notari públic o organisme professional qualificat, que no es troba implicat en cap dels supòsits de prohibició per a contractar amb l'administració.
  
e) Declaració responsable de trobar-se al corrent del compliment de les obligacions tributàries i amb la Seguretat Social imposades per les disposicions vigents, sense perjuí que la justificació acreditativa d'aquest requisit s'haja d'exigir abans de l'adjudicació a aquells que resulten adjudicataris del concert, a aquests efectes se'ls concedirà un termini màxim de cinc dies hàbils, tot això sense perjuí de les exempcions que establisca la normativa vigent en cada moment.
  
f) Projecte de Gestió en què es pose de manifest la programació de totes les activitats a realitzar al centre, tot incloent-hi les de caràcter rehabilitador, recreatiu i de convivència.
  
g) Memòria descriptiva del funcionament i actuacions del centre així com la descripció de dependències, mitjans materials i equipament amb què compte aquest.
  
h) Títol de propietat de l'edifici o local on estiga instal·lat el Centre o, si fa el cas, el títol pel qual s'atribueix la seua disponibilitat, amb la corresponent autorització per a destinar-lo a la finalitat sol·licitada.
  
i) Garantia provisional, la qual es formalitzarà d'acord amb allò que s'ha previst en l'article 15 d'aquestes bases i, la quantia de les quals es determinarà en la convocatòria corresponent.
  
j) Certificat expedit per l'entitat bancària, on es realitzaran, si s'escau, els pagaments, en què s'especifique, codi de l'entitat, codi de la sucursal, número de compte i titular d'aquesta, així com, comunicació fefaent del DNI O CIF del peticionari.
  
Títol II
  
Procediment
  
Capítol I
  
Lloc i termini de presentació de sol·licituds
  
Article 6. Sol·licituds
  
La sol·licitud es realitzarà mitjançant model que figura en l'annex II d'aquesta ordre i haurà de ser subscrita pel titular del centre la integració del qual se sol·licita, amb aquests efectes adjuntarà el Document Nacional d'Identitat d'aquest. En cas que la titularitat corresponguera a una persona jurídica, aquesta haurà d'anar subscrita per aquella persona amb capacitat legal de representació, capacitat que haurà de ser acreditada documentalment.
  
Cada titular podrà presentar en una mateixa sol·licitud la integració en el règim de concerts d'un o més dels seus centres.
  
Les sol·licituds es presentaran, juntament amb la documentació requerida en l'article anterior, en el Registre de la Conselleria de Benestar Social situat al passeig de l'Albereda núm. 16, 46030 València, sense perjuí d'allò que s'ha establit en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
El termini de presentació de sol·licituds serà el que fixen les corresponents convocatòries per al concert de places d'atenció i prevenció de drogodependències i altres trastorns addictius.
  
Article 7. Esmena de la sol·licitud
  
Si la sol·licitud no reuneix els requisits exigits, o no s'acompanya tota la documentació prevista, es requerirà a l'interessat perquè en el termini de 10 dies esmene la falta o acompanye els documents necessaris, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Capítol II
  
Instrucció
  
Article 8. Verificació de les sol·licituds
  
Una vegada presentades les sol·licituds, la Direcció General de Drogodependències les verificarà, i podrà realitzar d'ofici les actuacions que considere necessàries per a la determinació i comprovació de les dades en virtut de les quals s'ha d'aprovar o rebutjar el concert, havent d'observar-se en tot moment la deguda cautela per a la salvaguarda del principi de confidencialitat exigible.
  
Article 9. Comissió d'Avaluació
  
Les sol·licituds seran avaluades per una comissió d'avaluació d'àmbit autonòmic segons els criteris de selecció determinats en l'article següent.
  
Amb aquesta finalitat, i d'acord amb allò que s'ha establit en l'article 16 del Decret 51/1999, de 30 de març, es crea la Comissió d'Avaluació de Concerts en Matèria d'Atenció i Prevenció de les Drogodependències, la composició de la qual serà la següent:
  
1. El director o la directora general de Drogodependències.
  
2. La secretària tècnica de Drogodependències de la Direcció General de Drogodependències.
  
3. El cap del Servei de Planificació i Gestió de Programes de la Direcció General de Drogodependències.
  
4. El cap de la Unitat d'Assistència i Sistemes d'Informació de la Direcció General de Drogodependències
  
5. El cap de Secció de Prevenció de la Direcció General de Drogodependències
  
Article 10. Criteris de valoració
  
Els criteris que cal tenir en compte en el procés de valoració de les sol·licituds presentades seran, per ordre decreixent d'importància, els següents:
  
1r. Nivell de necessitat dels diferents tipus de places oferides pel sol·licitant, en funció del nivell de demanda d'aquestes en l'àmbit geogràfic del centre de titularitat, així com de la planificació de recursos continguda en el Pla Autonòmic Valencià sobre Drogodependències i altres Trastorns Addictius 1999-2002.
  
La ponderació d'aquest criteri en la valoració total serà d'un 40%.
  
2n. Qualitat de la prestació del centre sol·licitant, amb una ponderació del 40%, subdividida en tres nivells distints, relacionats per ordre decreixent:
  
\* Plantilla, en relació amb el nombre i tipologia del total dels usuaris del centre, tenint en compte tant el nombre dels seus membres com a la qualificació professional d'aquests. La ponderació total d'aquest apartat és del 20%.
  
\* Programes d'Activitats oferides: ponderació 15%.
  
\* Mitjans materials de què disposa el centre, tant pel que fa a les instal·lacions del centre com al nivell d'equipament d'aquest. Ponderació 5%.
  
3r. Experiència del titular del centre sol·licitant, amb una ponderació en la valoració total del 20%.
  
La ponderació dels distints criteris es realitzarà sobre un màxim de 100 punts, i no es computarà com a criteri de valoració, els mínims exigits per a participar en la convocatòria.
  
No obstant això, i d'acord amb allò que s'ha establit en l'art. 37.2 de la Llei 3/1997, de 16 de juny, de la Generalitat Valenciana, sobre Drogodependències i altres Trastorns Addictius, i l'art. 64 de la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana, tindran preferència per a acollir-se al règim de concerts, les entitats sense ànim de lucre que, amb anterioritat a l'entrada en vigor d'aquesta ordre, hagen sigut beneficiaris de subvencions per al manteniment de centres d'atenció i prevenció de les drogodependències.
  
Article 11. Proposta
  
La Comissió de Valoració emetrà al titular de la Conselleria de Benestar Social, proposta d'autorització o denegació dels concerts en un termini màxim de dos mesos a comptar des de l'acabament del termini de presentació de sol·licituds; en l'esmentada proposta haurà de figurar el nombre de places que es concerten i que han de quedar a disposició de la Conselleria de Benestar Social a partir del moment en què es formalitze el corresponent concert.
  
Capítol III
  
Resolució i recursos
  
Article 12. Adjudicació o denegació
  
El titular de la Conselleria de Benestar Social, dins de les disponibilitats pressupostàries, dictarà acte administratiu pel qual s'autoritze o denegue la realització dels concerts en un termini màxim de 6 mesos des de l'acabament del termini de presentació de sol·licituds.
  
En tot cas, aquelles sol·licituds que no hagueren rebut notificació expressa en el termini indicat en el primer paràgraf d'aquest article, hauran d'entendre desestimada la sol·licitud, d'acord amb allò que s'ha establit en l'article 44.1, de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior.
  
Article 13. Recursos
  
Les resolucions d'adjudicació o denegació dels concerts esgoten la via administrativa, i contra ells, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, es podrà interposar potestativament recurs de reposició davant l'òrgan que el va dictar en el termini d'un mes comptador des de l'endemà de la notificació, o tres mesos comptador a partir de l'endemà del transcurs del termini emprat per a notificar la resolució si és presumpte; o bé directament mitjançant recurs contenciós administratiu davant el Tribunal Superior de Justícia Valenciana, en el termini de dos mesos comptadors des de l'endemà a la seua notificació, o 6 mesos a partir de l'endemà del transcurs del termini per a notificar la resolució, de conformitat amb allò que s'ha disposat en els articles 46 i següents de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre que consideren oportú.
  
Capítol IV
  
Formalització dels concerts
  
Article 14. Formalització
  
Els Concerts es formalitzaran en document administratiu dins del termini de trenta dies comptadors des de l'endemà de la notificació de l'adjudicació, tot constituint aquest document títol suficient per a accedir a qualsevol registre públic i es podrà, no obstant això, elevar a escriptura pública quan ho sol·licite el titular del centre concertat, i aniran al seu càrrec les despeses derivades del seu atorgament.
  
En l'esmentat document, haurà de constar-hi de forma expressa, els drets i les obligacions de les parts, nombre i tipologia de les places concertades, duració d'aquest, finançament per part de la Generalitat Valenciana, forma de pagament, possibilitat de renovació i les seues causes d'extinció.
  
Article 15. Garantia definitiva
  
Prèviament a la formalització del concert, i en el termini de 15 dies comptadors des de la notificació de l'adjudicació, el titular del centre concertat haurà de constituir una garantia definitiva per l'import que s'establisca en la corresponent convocatòria pública.
  
La citada garantia podrà constituir-se en metàl·lic, aval bancari, garantia real immobiliària o pòlissa d'assegurament subscrita amb qualsevol entitat degudament reconeguda. En el cas d'aval bancari, aquest haurà de constituir-se amb caràcter solidari o amb renúncia expressa al benefici d'excusió previst en l'article 1830 del Codi Civil.
  
Per a la constitució i tramitació de les garanties, valdrà allò que s'ha disposat en el títol segon, capítol tercer, del Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions públiques, el capítol tercer del Reial Decret 390/1996, d'1 de març, de desenvolupament parcial de l'esmentada llei, i a l'Ordre de 14 de febrer de 1986, de la Conselleria d'Economia i Hisenda, pe la qual es regula el procediment de constitució i devolució de fiances.
  
Qualsevol que siga la manera elegida per a formalitzar la garantia, aquesta s'haurà de depositar en els serveis territorials de la Conselleria d'Economia i Hisenda de la província corresponent, els quals lliuraran al beneficiari la carta de pagament acreditativa del dipòsit, que haurà de ser presentada per aquest en la Direcció General de Drogodependències.
  
Article 16. Competència per a la subscripció i prerrogatives
  
Es delega la facultat per a la subscripció de concerts, així com per a la subscripció de les corresponents addendes de renovació, modificació i cessió d'aquests, en el titular de la Direcció General de Drogodependències.
  
Igualment, li correspondrà la prerrogativa d'interpretar els concerts, resoldre els dubtes que oferisca el seu compliment i interpretació, acordar la seua resolució i determinar els efectes d'aquesta.
  
Contra aquests actes podran interposar-se els recursos admissibles en dret.
  
Article 17. Obligacions de les parts
  
Constitueixen obligacions de la Generalitat Valenciana les següents:
  
\* Pagar al titular del centre concertat l'import de la subvenció fixada en el concert per a les places ocupades.
  
\* Pagar al titular del centre concertat l'import de la subvenció corresponent a les places concertades no ocupades. En el cas que l'absència d'ocupació d'una plaça siga imputable al centre, el titular d'aquest no tindrà dret a percebre cap quantia per aquesta plaça.
  
\* Comunicar al titular del centre concertat, amb temps, qualsevol circumstància que afecte el concert subscrit.
  
Com a part firmant dels concerts i com a destinatari de fons públics, són obligacions dels titulars dels centres concertats les establides en l'art. 11 del Decret 51/1999, i de l'art. 47.4.b. del text refós de la Llei d'Hisenda Pública de la Generalitat Valenciana, i en particular:
  
\* Posar a disposició de la Generalitat Valenciana el nombre de places previst en el concert, atendre els requeriments d'aquesta respecte de la seua cobertura i mantindre els nivells de qualitat en la prestació assistencial.
  
\* Acreditar durant l'execució del concert la realització de l'activitat en què es va fonamentar la seua formalització, així com el compliment dels requisits i condicions que el van determinar.
  
\* Acreditar, amb caràcter previ a la subscripció del concert i al començament de cada exercici en què tinga vigència aquest, el compliment de les obligacions tributàries i amb la Seguretat Social, excepte quan hi haja alguna exempció a aquesta obligació.
  
\* Disposar dels mitjans humans i materials que s'establisquen com indispensables per la Generalitat Valenciana per al període de vigència del Concert.
  
\* Complir les ordres i les instruccions que dicten els òrgans de la Conselleria de Benestar Social per a garantir l'adequada prestació del servei públic.
  
\* Facilitar a la Direcció General de Drogodependències tota la informació econòmica, fiscal, laboral, tècnica i de qualsevol altra índole que li siga sol·licitada i que resulte necessària per a l'execució del Concert.
  
\* Assumir les actuacions de control financer que corresponga a la Intervenció General de la Generalitat Valenciana.
  
\* Comunicar de manera fefaent a la Direcció General de Drogodependències, qualsevol subvenció concedida per altres organismes públics o privats l'objectiu de les quals siga el finançament dels costos de manteniment del Centre.
  
\* No alterar la finalitat dels fons rebuts, així com complir amb les obligacions que estableix la legislació vigent per als perceptors de fons públics.
  
\* Justificar convenientment les despeses i ingressos en la forma i termini establits en aquesta ordre.
  
\* Subscriure, després de la formalització del concert, una pòlissa d'assegurances que cobrisca la responsabilitat civil resultant de les accions dels treballadors i usuaris del centre, així com les contingències derivades per invalidesa i defunció en cas d'accident d'aquests usuaris, tot això en l'àmbit de la gestió del servei objecte del concert.
  
\* Fer constar en la documentació i en la publicitat la condició de centre concertat amb la Generalitat Valenciana.
  
Capítol V
  
Inscripció dels concerts
  
Article 18. Inscripció
  
Una vegada formalitzats els concerts s'inscriuran d'ofici en el corresponent Registre de Concerts de Centres d'Atenció i Prevenció de les Drogodependències que serà mantingut i actualitzat per la Direcció General de Drogodependències.
  
En aquest Registre s'anotaran, entre altres, els extrems següents:
  
\* Aprovació i formalització del concert.
  
\* Renovació i modificacions.
  
\* Incompliment i els seus efectes.
  
\* Extinció i les seues causes.
  
Títol III
  
Execució dels concerts
  
Article 19. Sistema de pagaments dels Concerts
  
El pagament dels concerts de places es realitzarà d'acord amb allò que s'ha establit en la legislació vigent en el moment de realitzar-se aquest; no obstant això i sempre que estiga permés, mitjançant el pagament fraccionat de la quantia total anual del concert per trimestres anticipats, tot realitzant-se el lliurament corresponent al tercer trimestre prèvia justificació de la suma anticipada en el primer trimestre, i el lliurament corresponent al quart trimestre, amb la justificació prèvia de la totalitat de la despesa objecte de subvenció corresponent als tres primers trimestres, tot procedint-se a les regularitzacions que corresponguen, segons les justificacions presentades. En qualsevol cas, durant el mes de gener de l'exercici següent, els beneficiaris de les esmentades transferències corrents hauran de justificar la totalitat de la despesa anual objecte del concert i procedirà en aquell moment a la liquidació d'aquesta, de la qual es podrà derivar una nova regularització, que implicarà l'exigència de reintegrament dels imports indegudament percebuts, en cas que la justificació és insuficient. A aquests efectes, els beneficiaris hauran d'aportar els justificants de despesa corresponent a cada trimestre en el mes natural següent al seu acabament.
  
No obstant això, en tractar-se de transferències corrents de caràcter plurianual, a l'inici del segon i subsegüent exercicis de vigència del concert, es podrà efectuar l'avançament del primer trimestre de cada un d'ells amb independència de la situació en què es trobe la regularització econòmica de l'exercici anterior.
  
En absència de règim excepcional en les corresponents lleis anuals de pressupostos, el pagament es realitzarà tenint en compte el sistema general previst en l'article 47 del text refós de la Llei d'Hisenda Pública Valenciana, tot ajustant-se a la modalitat següent:
  
\* Un 40% de l'import d'aquesta es podrà lliurar immediatament una vegada concedida.
  
\* Un 20% es pagarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i
  
\* la resta es pagarà per la Generalitat Valenciana una vegada justifique el beneficiari el compliment d'allò convingut.
  
No obstant això, i d'acord amb allò que s'ha establit en l'article 14 d'aquestes bases, el règim de pagaments aplicable al concert, quedarà reflectit en el corresponent document administratiu on es formalitze aquest.
  
Article 20. Garanties per avançaments de pagaments
  
Quan es produïsquen avançaments de pagament, el beneficiari de la subvenció estarà obligat a garantir, d'acord amb allò que s'ha establit en l'article 11.6 del Decret 51/1999, de 30 de març, del Govern Valencià, pel qual es regulen les normes a què s'han de sotmetre els concerts que realitza l'administració de la Generalitat Valenciana amb els centres d'iniciativa social de titularitat privada, un 6% del total de la subvenció inherent al concert.
  
Amb aquesta finalitat s'entendrà per avançaments de pagament, les quantitats que siguen lliurades a favor del beneficiari amb anterioritat que aquest justifique la despesa corresponent.
  
Són exceptuades d'aquesta obligació les entitats sense ànim de lucre en què concórreguen les circumstàncies previstes en l'article 47 bis, apartat 3, lletra A, del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
Per a la constitució i tramitació de les garanties per avançament de pagaments, valdrà allò que s'ha disposat en l'article 15 d'aquestes bases.
  
Article 21. Justificació
  
Les persones o entitats que firmen els concerts estaran obligades a presentar la documentació següent:
  
\* Relació de beneficiaris atesos amb caràcter mensual, amb indicació de les dates d'alta i baixa, si les hi haguera, o qualsevol altra incidència ocorreguda en el servei prestat als usuaris, subscrita pel titular del centre concertat o persona que actue en representació d'aquest, la qual una vegada comprovada i aprovada per l'administració determinarà l'import efectiu de la subvenció a percebre.
  
\* Nòmina del personal que presta els seus serveis al centre, acompanyada dels respectius rebuts de salaris referits al període objecte de justificació degudament subscrits pels treballadors
  
\* Documents acreditatius de liquidació de les assegurances socials dels treballadors davant l'administració de la Seguretat Social, referits al període objecte de justificació, en què figure el certificat bancari que ha sigut pagat o carregat en compte.
  
\* Relació, si fa el cas, del personal col·laborador que presta els seus serveis a canvi d'una gratificació; s'hauran de presentar els rebuts justificatius de la despesa, en què conste el nom del centre i el nom, cognom i DNI de la persona col·laboradora.
  
\* Si hi haguera al Centre treballant personal en virtut de contractes de prestació de serveis, s'hauran d'aportar les corresponents factures emeses per aquests professionals.
  
Article 22. Minoració de l'import del concert i exigència de reintegraments d'imports indegudament percebuts
  
Es delega en el titular de la Direcció General de Drogodependències la resolució dels expedients de minoració de les ajudes concedides i, si és procedent, del reintegrament de les quantitats percebudes en els supòsits previstos en l'art. 47.9 del TRLHPV.
  
El procediment s'iniciarà d'ofici com a conseqüència de la pròpia iniciativa de l'òrgan competent, d'ordre superior, de la petició reservada d'altres òrgans, o de la formulació de denúncia. En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de 6 mesos des del moment en què s'incoe l'expedient de minoració o reintegrament.
  
Les quantitats que s'hagen de reintegrar tindran consideració de crèdits de naturalesa pública, a efectes del procediment aplicable per a la cobrança
  
Títol IV
  
Renovació dels concerts
  
Article 23. Sol·licitud de renovació
  
Les persones o entitats titulars de centres concertats que, d'acord amb allò que s'ha previst en el títol V del Decret 51/1999, desitgen renovar els concerts subscrits vigents, ho sol·licitaran, almenys, amb 6 mesos d'antelació a la finalització d'aquest, sol·licitud que anirà subscrita pel titular del centre o, en el cas de persones jurídiques per qui exercisca la representació legal d'aquella.
  
A la sol·licitud s'haurà d'adjuntar la documentació que acredite que el centre compleix els requisits que van determinar l'aprovació del concert d'acord amb allò que s'ha establit en l'article 5 d'aquestes bases, amb l'exclusió de la garantia provisional prevista en l'apartat i) , així com les variacions hagudes que el puguen afectar.
  
Article 24. Proposta
  
La Direcció General de Drogodependències, després de la verificació de les dades contingudes en la sol·licitud i documents que l'acompanyen, i després d'haver sol·licitat de conformitat amb allò que s'ha disposat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'esmena de les deficiències que s'hagen pogut detectar, emetrà proposta d'aprovació o denegació de la renovació al conseller o consellera de Benestar Social
  
Article 25. Resolució i formalització de les renovacions
  
El conseller o la consellera de Benestar Social, en el termini màxim de 10 dies a partir de l'esmentada proposta, dictarà resolució de renovació del Concert o rebuig de la sol·licitud presentada. Aquesta resolució serà notificada als interessats.
  
La renovació serà determinada per un període màxim de quatre anys, tot estant condicionada a l'existència de crèdit adequat i suficient en el primer exercici en què es produïsca la renovació.
  
Una vegada aprovada la renovació, serà subscrita una addenda al Concert on es reculla aquesta, en els termes establits en l'article 14 d'aquestes bases.
  
Article 26. Denegació i pròrroga provisional
  
Quan la sol·licitud de renovació del Concert siga denegada o presentada fora del termini habilitat a l'efecte, el concert subscrit s'extingirà automàticament al finalitzar el seu període de vigència. Excepcionalment, en aquests casos, la Conselleria de Benestar Social, mitjançant resolució motivada podrà acordar una prorroga provisional del concert com a màxim d'un any, sempre que el centre cobrisca les necessitats assistencials que no puguen ser satisfetes per altres mitjans.
  
Títol V
  
Modificació dels concerts
  
Article 27. Modificacions
  
El conseller o la consellera de Benestar Social podrà en qualsevol moment, per pròpia iniciativa o a instància del titular del centre concertat, procedir a autoritzar variacions en les característiques del concert, bé per alteració del nombre i/o tipologia de les places concertades o per altres circumstàncies sobrevingudes o imprevistes, sempre que hi haja raons d'interés públic degudament acreditades en l'expedient que ho aconsellen.
  
Les variacions realitzades unilateralment per l'administració exigiran abans de la seua aprovació la prèvia audiència de l'interessat. Una vegada adoptades hauran de ser objecte de comunicació fefaent al titular del centre, i no seran efectives una vegada transcorreguts tres mesos des de la notificació a l'interessat, llevat que aquest accepte executar-les amb anterioritat a l'acabament d'aquest termini.
  
Quan les modificacions afecten el règim financer del concert, l'administració haurà de compensar al titular del centre de manera que es mantinga l'equilibri dels supòsits econòmics que van ser considerats com a bàsics en l'adjudicació del concert.
  
En el cas que els acords que dicte l'administració, pel que fa al desenvolupament del servei concertat, no tinguen transcendència econòmica, el titular del centre concertat no tindrà dret a indemnització per raó d'aquests.
  
S'entendran desestimades les modificacions proposades pels titulars dels centres concertats que no foren contestades per l'administració dins d'un termini de 3 mesos, comptador des de la data de registre d'entrada en qualsevol dependència de l'òrgan competent per a resoldre.
  
Una vegada aprovada la modificació, i sempre que això no coincidisca en el temps amb la renovació del concert, serà subscrita una addenda al Concert on es recullen les modificacions produïdes. L'esmentada addenda no podrà implicar alteració en el termini de vigència del Concert.
  
Les modificacions que impliquen un augment de la despesa inicialment prevista per part de la Generalitat Valenciana, estaran condicionades a l'existència de crèdit adequat i suficient en els pressupostos vigents en l'exercici en què aquesta modificació es produïsca.
  
Article. 28. Cessió dels Concerts
  
1. El conseller o la consellera de Benestar Social podrà autoritzar la cessió del concert subscrit en el supòsit de canvi de titularitat del centre concertat, sempre que concórreguen els requisits següents:
  
\* Que les qualitats tècniques o personals de l'anterior titular no hagen estat determinants per a l'aprovació del concert.
  
\* Que el nou titular reunisca les condicions exigides en aquestes bases per a la subscripció de concerts.
  
\* Que el Concert s'haja executat, almenys en una cinquena part del temps previst.
  
2. La Formalització de la cessió es realitzarà en escriptura pública, prèvia autorització expressa del conseller o consellera de Benestar Social. En l'acord de cessió, el nou titular del centre se subrogarà en tots els drets i obligacions derivats del concert subscrit al seu dia amb l'anterior titular
  
Article 29. Formalització de la cessió
  
D'acord amb allò que s'ha establit en l'article anterior, si es produïra canvi de titularitat del centre, sempre que es donen les circumstàncies previstes en ell, aquest serà considerat com una novació subjectiva d'ell, serà tramitat d'ofici i implicarà la formalització d'un nou document contractual al si del concert la vigència del qual finalitzarà en la data prevista per al concert originari, i en ell, el nou titular del centre se subrogarà en tots els drets i obligacions derivats del concert subscrit amb el titular ixent, sense que puga ser arreplegada cap modificació a les condicions establides en l'aprovació del concert inicial.
  
Títol VI
  
Incompliment i extinció dels concerts
  
Article 30. Incompliment i extinció
  
Pel que fa a l'incompliment i extinció dels concerts, valdrà allò disposat en els títols VII i VIII del Decret 51/1999, de 30 de març, del Govern Valencià, pel qual s'aprova el Reglament que regula les normes a què s'han de sotmetre els concerts que realitza l'administració de la Generalitat Valenciana amb els centres d'iniciativa social de titularitat privada.
  
ANNEX II
  
Model de sol·licitud d'integració en el sistema de concerts amb centres d'atenció i prevenció de les drogodependències
  
Sr/Sra. ..., amb NIF núm. ..., amb domicili a ..., carrer/plaça ..., codi postal ..., en nom de l'entitat ..., amb CIF núm. ..., inscrita en el Registre de Centres i Serveis d'Atenció i Prevenció de les Drogodependències amb número d'expedient. ...,
  
EXPOSA:
  
Que l'esmentada entitat és titular dels centre/s que a continuació s'indiquen i desitja integrar aquests en el Sistema de Concerts amb centres d'atenció i prevenció de les Drogodependències regulats en la Llei 3/1997, de 16 de juny, de la Generalitat Valenciana sobre Drogodependències i altres Transtorns Addictius; la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana; el Decret 51/1999, que regula les normes a què s'han de sotmetre els concerts que realitza l'administració de la Generalitat Valenciana amb els titulars de centres privats d'iniciativa social; i l'Ordre de la conselleries de Benestar Social de data ..., per la qual es regulen les bases generals per a les convocatòries públiques de concerts per a places assistencials en centres d'atenció i/o prevenció de drogodependències i s'efectua, a l'empara d'aquestes, convocatòria pública per al període 2001-2002.
  
Tipus de centre: ...
  
Capacitat del centre: ...
  
Denominació: ...
  
Número de registre/acreditació del centre: ...
  
Data de resolució d'acreditació del centre: ...
  
Nombre i tipologia de places que s'ofereixen en règim de concert:
  
..., ... d ... de ...